แอลเอชไฟแนนซ์เชียลเตรียมขายหุ้นให้ปชช.ครั้งแรก
แอล เอช ไฟแนนซ์เชียล กรุ๊ป&nbsp; เผย เตรียมขายหุ้นแก่ประชาชนครั้งแรก( IPO )ประเดิมเข้าตลาดหลักทรัพย์ เป็นรายแรกปีนี้ และธนาคารแลนด์ แอนด์ เฮ้าส์ เพื่อรายย่อย ได้ยื่นขอปรับฐานะเป็นธนาคารพาณิชย์แล้ว
1 เม.ย. 2554

แอล เอช ไฟแนนซ์เชียล กรุ๊ป  เผย เตรียมขายหุ้นแก่ประชาชนครั้งแรก( IPO )ประเดิมเข้าตลาดหลักทรัพย์ เป็นรายแรกปีนี้ และธนาคารแลนด์ แอนด์ เฮ้าส์ เพื่อรายย่อย ได้ยื่นขอปรับฐานะเป็นธนาคารพาณิชย์แล้ว 
นางศศิธร พงศธร กรรมการผู้จัดการ บริษัท แอล เอช ไฟแนนซ์เชียล กรุ๊ป จำกัด (LHBANK) เปิดเผยว่า บริษัทอยู่ระหว่างกระบวนการพิจารณาอนุญาตจาก สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ให้เสนอขายหลักทรัพย์ที่ออกใหม่ โดยจะเปิดให้ประชาชนทั่วไปจองซื้อหุ้นสามัญเพิ่มทุนจำนวน 1,443.10 ล้านหุ้น (คิดเป็นร้อยละ 12.7 ของจำนวนหุ้นทั้งหมดหลัง IPO) ประมาณปลายเดือนเมษายน 2554 และคาดว่าหุ้นของบริษัทจะสามารถเข้าซื้อขายในตลาดหลักทรัพย์แห่งประเทศไทยได้ประมาณกลางเดือนพฤษภาคม 2554 นี้ 
นางศศิธร กล่าวเพิ่มเติมว่า ภายหลังการเพิ่มทุนจาก IPO จะทำให้บริษัทมีทุนที่เรียกชำระแล้วเพิ่มขึ้นจาก 9,928 ล้านบาท เป็น 11,371 ล้านบาท โดยบริษัทมีแผนนำเงินที่ได้จากการเสนอขายหุ้นในครั้งนี้ไปลงทุนในธนาคารแลนด์ แอนด์ เฮ้าส์ เพื่อรายย่อย จำกัด (มหาชน) และในส่วนของธนาคารแลนด์ แอนด์ เฮ้าส์ เพื่อรายย่อย ปัจจุบันมีเงินกองทุนมากกว่า 10,000  ล้านบาท และหลังจากการ IPO ธนาคารจะมีเงินกองทุนมากกว่า 12,000 ล้านบาท ทั้งนี้ ธนาคาร   มีความพร้อมที่จะยกระดับเป็นธนาคารพาณิชย์เต็มรูปแบบ และธนาคารได้ยื่นขอหนังสืออนุญาตต่อธนาคาร แห่งประเทศไทยแล้ว และคาดว่ากระบวนการดังกล่าวจะแล้วเสร็จภายในปี 2554   การเป็นธนาคารพาณิชย์เต็มรูปแบบ จะทำให้ธนาคารสามารถเพิ่มขีดความสามารถในการแข่งขัน  ด้วยการสร้างโอกาสทางธุรกิจได้มากยิ่งขึ้น รวมถึงการให้บริการธุรกรรมการเงินรูปแบบใหม่ๆ  ที่มีความหลากหลายมากขึ้น 
ธนาคารแลนด์ แอนด์ เฮ้าส์ เพื่อรายย่อย มีฐานเงินกองทุนที่แข็งแกร่ง จะเห็นได้ว่าในปี 2553 ธนาคารมีอัตราส่วนเงินกองทุนชั้นที่ 1 ต่อสินทรัพย์เสี่ยงที่ร้อยละ 16.85 และอัตราส่วนเงินกองทุนทั้งหมดต่อสินทรัพย์เสี่ยงที่ร้อยละ 17.64 ซึ่งเป็นระดับที่สูงกว่าเกณฑ์ที่ธปท. กำหนดไว้ที่ร้อยละ 4.25 และร้อยละ 8.50 ตามลำดับ ซึ่งหากรวมเงินจากการเพิ่มทุนของผู้ถือหุ้นเดิมตามสัดส่วนเมื่อต้นปี 2554 และเงินจากการเพิ่มทุน IPO ครั้งนี้ ฐานเงินทุนของธนาคารจะมีความแข็งแกร่งมากยิ่งขึ้นและสามารถรองรับการขยายตัวของธนาคารได้เป็นไปตามแผนธุรกิจที่กำหนดไว้
สำหรับแผนธุรกิจ 3 ปีของธนาคารเป็นดังนี้ ยอดเงินฝาก ยอดสินเชื่อ และสินทรัพย์รวมจะมีอัตราการเติบโตต่อปีไม่น้อยกว่าร้อยละ 20 และกำไรสุทธิจะมีอัตราการเติบโตต่อปีไม่น้อยกว่าร้อยละ 15 รวมถึงการขยายสาขาเพิ่มทั้งในกรุงเทพฯ – ปริมณฑลและต่างจังหวัด ให้มีจำนวนทั้งสิ้น 75 สาขาภายใน 3 ปี ซึ่งการมีสาขาและเครือข่ายจำนวนมากขึ้นจะทำให้ธนาคารสามารถขยายฐานเงินฝากได้มากขึ้นและบริหารต้นทุนได้ดีขึ้น นอกจากนี้ธนาคารได้ถือหุ้นในบริษัทหลักทรัพย์จัดการกองทุน แลนด์ แอนด์ เฮ้าส์ จำกัด (LH Fund) 100% และจะเปิดให้บริการภายในไตรมาส 2 ปีนี้ ซึ่งทำให้ธนาคารมีบริการที่ครบวงจรมากยิ่งขึ้น
ณ วันที่ 31 ธันวาคม 2553 บริษัท แอล เอช ไฟแนนซ์เชียล กรุ๊ป มีสินทรัพย์รวม 62,312 ล้านบาท เติบโตเพิ่มขึ้นจากปีก่อนร้อยละ 25 และผลประกอบการในปี 2553 มีรายได้รวม 2,424 ล้านบาท และกำไรสุทธิ 408 ล้านบาท คิดเป็นอัตราการเติบโตของรายได้รวมร้อยละ 14 และอัตราการเติบโตของกำไรสุทธิร้อยละ 50 เมื่อเปรียบเทียบกับผลประกอบการในปี 2552 
โครงสร้างผู้ถือหุ้นใหญ่ของบริษัท ได้แก่ บริษัทแลนด์ แอนด์ เฮ้าส์ ถือหุ้นร้อยละ 41 บริษัทควอลิตี้ เฮ้าส์ ถือหุ้นร้อยละ 26 และนางสาวเพียงใจ หาญพาณิชย์ ถือหุ้นร้อยละ 20 และบริษัท ถือหุ้นร้อยละ 100 ใน ธนาคารแลนด์ แอนด์ เฮ้าส์ เพื่อรายย่อย  และธนาคารถือหุ้นร้อยละ 100 ใน บริษัทหลักทรัพย์จัดการกองทุน(บลจ. )แลนด์ แอนด์ เฮ้าส์